Адыгэ шхыныгъуэхэр
Котляровхэ Мариерэ Викторрэ я тхылъ тедзапIэм иджыблагъэ къыщыдэкIащ «Кабардинская кухня» тхылъ-альбомыр.
Ар зи Iэдакъэ къыщIэкIа Къардэн ФатIимэт тхылъым хуищIа пэублэ псалъэм къызэрыхэщымкIэ, ижь-ижьыж лъандэрэ адыгэхэм ерыскъым пщIэшхуэ хуащIу къекIуэкIащ. Ерыскъым уелъэпэуэныр, ар хыфIэбдзэныр, уеблэмэ щыкъуей кIэрыщэщахэр къыумыщыпыжыныр гуэныхьышхуэщ. Псом хуэмыдэу гулъытэшхуэ хуащIу къогъуэгурыкIуэ гуп Iэнэ къэгъэувынымрэ абы телъым узэрыхэIэбэну щIыкIэмрэ ехьэлIа лъэпкъ хабзэхэр. Абыхэм гурыIуэгъуэу топсэлъыхь къардэныр.
Зи гугъу тщIы тхылъым къыщыхьащ лъэпкъ шхыныгъуэ щхьэхуэхэм я гъэхьэзырыкIэр. Ахэр лэпс тепхъэ, лы гъур гъэжьа, лыцIыкIулыбжьэ, лыбжьэ, тхьэмщIыгъуныбэрэ шыпсрэ, джэдлыбжьэ, жэмыкуэ, кхъуейжьапхъэ, джэдыкIэрыпщ, зэкIэрыс, хьэлыуэ, нэгъуэщIхэрщ.
Альбом щапхъэм иту, бзищкIэ зэхэту (урысыбзэкIэ, адыгэбзэкIэ, балъкъэрыбзэкIэ) къыдагъэкIа «Кабардинская кухня» тхылъым теплъэ дахэ иIэщ, сурэт щхъуэкIэплъыкIэхэмкIэ гъэщIэрэщIащ. Шэч хэлъкъым апхуэдэ тыгъэм дэтхэнэ зы унэгуащэри зэрыщыгуфIыкIынум.
ЖАНХЪУЭТ Зузэ.
